II. ອົງການສື່ສານທາງອາວະກາດສາກົນ (Intersputnik) ຍິນດີຮັບລາວເຂົ້າເປັນສະມາຊິກ.
ທ່ານປອ. ທັນສະໄໝກົມມະສິດລັດຖະມົນຕີກະຊວງໄປສະນີ, ໂທລະຄົມມະຄົມແລະການສື່ສານ (ປທສ)ໄດ້ຕ້ອນຮັບທ່ານ Victor VESHCHUNOV ຕາງໜ້າຄະນະຜູ້ແທນຈາກອົງການສື່ສານທາງອາວະກາດສາກົນອິນເຕີປຸດນິກ (Intersputnik)ເຂົ້າຢ້ຽມຂ່ຳນັບໃນຕອນບ່າຍຂອງວັນທີ 14 ກຸມພາ 2017 ຜ່ານມານີ້, ທີ່ຫ້ອງຮັບຮອງແຂກຂອງກະຊວງ. ໃນໂອກາດດັ່ງກ່າວທ່ານປອ. ທັນສະໄໝກົມມະສິດລັດຖະມົນຕີກະຊວງປທສໄດ້ສະແດງຄວາມຍິນດີຕ້ອນຮັບຊົມເຊີຍພ້ອມທັງຕີລາຄາສູງຕໍ່ການຢ້ຽມຂ່ຳນັບຂອງຄະນະຜູ້ແທນອົງການສື່ສານທາງອາວະກາດສາກົນອິນເຕີປຸດນິກ.
ກອງປະຊູມເຜີຍເເຜ່ດຳລັດຂອງນາຍົກລັດຖະມົນຕີວ່າດ້ວຍກອງທຶນການທ່ອງທ່ຽວ
ໃນຕອນເຊົ້າຂອງວັນທີ 16 ສິງຫາ 2017 ນີ້ຢູ່ທີ່ຫ້ອງປະຊຸມພະເເນກກະສິກຳ ແລະປ່າໄມ້ເເຂວງໄຊຍະບູລີ ກະຊວງຖະເເຫຼງຂ່າວ ວັດທະນະທຳ ເເລະທ່ອງທ່ຽວ ຮ່ວມກັບພະເເນກຖະເເຫຼງຂ່າວ ວັດທະນະທຳ ເເລະທ່ອງທ່ຽວແຂວງໄຊຍະບູລີ ຈັດກອງປະຊຸມເຜີຍເເຜ່ດຳລັດຂອງນາຍົກລັດຖະມົນຕີ ວ່າດ້ວຍກອງທຶນການທ່ອງທ່ຽວ ໂດຍການເປັນປະທານຮ່ວມຂອງທ່ານ ນາງ ແພງຈັນ ເເພງເມືອງ ຫົວໜ້າກົມແຜນການ-ການເງິນກະຊວງຖະເເຫຼງຂ່າວ ວັດທະນະທຳ ເເລະທ່ອງທ່ຽວ ແລະທ່ານ ຈັນທີ ສີມະນີຈັນ ຫົວໜ້າພະເເນກຖະເເຫຼງຂ່າວ ວັດທະນະທຳ ແລະທ່ອງທ່ຽວແຂວງໄຊຍະບູລີ,ມີຄະນະທີມງານຈາກກະຊວງຖະເເຫຼງຂ່າວ ວັດທະນະທຳ ເເລະທ່ອງທ່ຽວ ເຊີ່ງປະກອບດ້ວຍຕາງໜ້າຈາກກົມສວຍສາອາກອນ,ກະຊວງການເງິນ,ກົມແຜນການ-ການເງິນ ເເລະຄຸ້ມຄອງການທ່ອງທ່ຽວ,ມີບັນດາຫົວໜ້າ,ຮອງຫົວໜ້າພະເເນກການອ້ອມຂ້າງແຂວງ,ເຈົ້າເມືອງ,ຮອງເຈົ້າເມືອງ,ຜູ້ຕາງໜ້າຈາກສະພາທ້ອງຖິ່ນ ເເລະພະນັກງານ-ວິຊາການທີ່ກ່ຽວຂ້ອງເຂົ້າຮ່ວມ.
ສະພາຮັບຮອງຮ່າງກົດໝາຍ ປົກປ້ອງຂໍ້ມູນເອເລັກໂຕຣນິກ ແລະ ກົດໝາຍ ຄື້ນຄວາມຖີ່.
ໃນວັນທີ 6 ແລະວັນທີ 12 ພຶດສະພາ 2017 ຜ່ານມານີ້, ກອງປະຊຸມສະໄໝສາມັນເທື່ອທີ III ຂອງສະພາແຫ່ງຊາດຊຸດທີ VIII ໄດ້ພິຈາລະນາແລະລົງຄະແນນສຽງເປັນກະພາບຮັບຮອງກົດໝາຍວ່າດ້ວຍປົກປ້ອງຂໍ້ມູນເອເລັກໂຕຣນິກແລະກົດໝາຍວ່າດ້ວຍຄື້ນຄວາມຖີ່ວິທະຍຸສື່ສານຊຶ່ງເປັນສອງກົດໝາຍໃໝ່ຂອງກະຊວງໄປສະນີ, ໂທລະຄົມມະນາຄົມແລະການສື່ສານ (ປທສ). ທ່ານອປ. ທັນສະໄໝກົມມະສິດລັດຖະມົນຕີກະຊວງປທສໄດ້ລາຍງານຕໍ່ກອງປະຊຸມສະພາແຫ່ງຊາດວ່າປັດຈຸບັນນີ້ເຕັກໂນໂລຊີການສື່ສານຂໍ້ມູນຂ່າວສານແມ່ນເປັນເຄື່ອງມືຫຼັກໃນການຂັບເຄື່ອນເສດຖະກິດມະຫາພາກຂອງປະເທດເຮົາ, ທັງຊ່ວຍເຊື່ອມໂຍງດ້ານຂໍ້ມູນຂ່າວສານຂອງບັນດາປະເທດໃນພາກພື້ນແລະສາກົນເຂົ້າກັນດ້ວຍ, ສ້າງທຸກເຄື່ອນໄຂຄວາມສະດວກໃຫ້ແກ່ຂະແໜງການຕ່າງໆໃນການເຄື່ອນໄຫວວຽກງານຂອງຕົນ. ແຕ່ໃນທາງກັບກັນກໍ່ຍັງມີບັນຫາຕ່າງໆເຊັ່ນ: ການຖືກເຈາະລະບົບເພື່ອລັກເອົາຂໍ້ມູນຂ່າວສານ, ການປອມແປງຂໍ້ມູນ, ການທຳລາຍຂໍ້ມູນແລະການສະກັດເອົາຂໍ້ມູນ. ໃນຂະນະດຽວກັນ ໃນວຽກງານໂທລະຄົມມະນາຄົມແລະການສື່ສານ, ຄື້ນຄວາມຖີ່ວິທະຍຸສື່ສານກໍ່ຖືເປັນວຽກງານໜຶ່ງທີ່ສຳຄັນເພາະວ່າຄື້ນຄວາມຖີ່ກໍ່ແມ່ນຊັບພະຍາກອນໂທລະຄົມມະນາຄົມທັງເປັນພາຫະນະທີ່ສຳຄັນໃນການສື່ສານແບບບໍ່ມີສາຍຊຶ່ງວ່າໃນຍຸກປັດຈະບັນຄວາມຕ້ອງການນຳໃຊ້ຄື້ນຄວາມຖີ່ວິທະຍຸສື່ສານກໍ່ນັບມື້ນັບເພີ່ມຂຶ້ນແຕ່ເປັນຊັບພະຍາກອນທີ່ຈຳກັດ, ສະນັ້ນຕ້ອງໄດ້ມີການຄຸ້ມຄອງທີ່ດີຖ້າຄຸ້ມຄອງບໍ່ໄດ້ດີອາດຈະເສຍໂອກາດໃນການຊົມໃຊ້ເຕັກໂນໂລຊີໃໝ່ທີ່ທັນສະໄໝແລະອາດສ້າງຜົນກະທົບດ້ານລົບຕໍ່ວຽກງານປິ່ນອ້ອມໂດຍສະເພາະວຽກງານປ້ອງກັນຊາດປ້ອງກັນຄວາມສະຫງົບ.
ຈະມີຊ້າງ 50 ເຊືອກຮ່ວມກິດຈະກຳໃນວັນສະເຫຼີມສະຫຼອງວັນຊ້າງສາກົນທີ່ແຂວງໄຊຍະບູລີ
ທ່ານ ມູຢຽນຍູນ ຫົວໜ້າສູນອານຸລັກຊ້າງ ແລະ ຂະຫຍາຍພັນຊ້າງບໍລິສັດລົງທຶນພັດທະນາການທ່ອງທ່ຽວເຊໂນ-ລາວ ໄດ້ເປີດເຜີຍຕໍ່ທີມງານຂ່າວແຂວງໄຊຍະບູລີວ່າ: ການຈັດງານສະເຫຼີມສະຫຼອງວັນຊ້າງສາກົນທີ່ແຂວງໄຊຍະບູລີຍ້ອນວ່າແຂວງໄຊຍະບູລີເປັນແຂວງທີ່ມີປະຊາກອນຊ້າງຫຼາຍກວ່າໝູ່ ໃນປະຈຸບັນຊ້າງຢູ່ໃນແຂວງມີເຖິງເກືອບ 500 ເຊືອກທີ່ດຳລົງຊີວິດຢູ່ພາຍໃນແຂວງ ສະເພາະແຕ່ຊ້າງບ້ານ, ແຕ່ວ່າຊ້າງແມ່ນມີທ່າອ່ຽງຫຼຸດລົງກວມອັດຕາສູງຍ້ອນອັດຕາການເກີດຂອງລູກຊ້າງມີພຽງແຕ່ 0,01 ໂຕຕໍ່ແມ່ນຕໍ່ປີ. ອີກໜຶ່ງເຈົ້າຂອງຊ້າງແມ່ນໃຊ້ແຮງງານຊ້າງໜັກບໍ່ມີເວລາປະສົມພັນ, ເຮັດໃຫ້ສຸຂະພາບຊ້າງອ່ອນເພຍ ຍ້ອນແນວນັ້ນເພື່ອເຮັດໃຫ້ທົ່ວສັງຄົມຫັນມາໃຫ້ຄວາມສົນໃຈມີສ່ວນຮ່ວມໃນການອານຸລັກປົກປັກຮັກສາຊ້າງຢູ່ໃນໂລກເວົ້າລວມ ເວົ້າສະເພາະໃນ ສປປລາວ ໃຫ້ມີໂອກາດຄົງຕົວ ແລະ ຂະຫຍາຍຕົວຢູ່ຄູ່ກັບມວນມະນຸດໄປນານແສນນານ.
ໄຊຍະບູລີປາຖະກະຖາວັນເຊັນສົນທິສັນຍາມິດຕະພາບ-ການຮ່ວມມື ແລະ ວັນສ້າງຕັ້ງສາຍພົວພັນການທູດສາກົນລາວ-ຫວຽດນາມ
ພິທີປາຖະກະຖາວັນເຊັນສົນທິສັນຍາມິດຕະພາບ ແລະ ການຮ່ວມມືຮອບດ້ານ ຄົບຮອບ 40ປີ( 18/7/1977 ) ແລະ ວັນສ້າງຕັ້ງສາຍພົວພັນການທູດລາວ-ຫວຽດນາມ ຄົບຮອບ 55ປີ(5/9/1962) ໄດ້ຈັດຂຶ້ນໃນຕອນເຊົ້າຂອງວັນທີ 3 ສິງຫາ 2017 ຢູ່ທີ່ໂຮງຮຽນການເມືອງການປົກຄອງແຂວງ ໄຊຍະບູລີ, ໂດຍການປະຖະກະຖາຂອງທ່ານ ປອ ບຸນຫຼີ ໄຊທອງເພັດ ຮອງຫົວໜ້າຄະນະໂຄສະນາອົບຮົມແຂວງ ໄຊຍະບູລີ, ມີບັນດາທ່ານຫົວໜ້າ, ຮອງຫົວໜ້າພະແນກການ, ຫົວໜ້າ, ຮອງຫົວໜ້າຂະແໜງການ, ພະນັກງານ - ລັດຖະກອນພາຍໃນຂົງເຂດວັດທະນະທໍາ - ສັງຄົມເຂົ້າຮ່ວມ.